b'\n_START_ARTICLE_\nFilozofska fakulteta v Ljubljani\n_START_PARAGRAPH_\nFilozofska fakulteta je ena od ustanovnih \xc4\x8dlanic Univerze v Ljubljani. V okviru fakultete danes deluje 21 oddelkov, vpisanih pa je okrog 8000 \xc5\xa1tudentov. V okviru fakultete delujejo tudi Osrednja humanisti\xc4\x8dna knji\xc5\xbenica, ki hrani ve\xc4\x8d kot pol milijona knjig in je ena najve\xc4\x8djih knji\xc5\xbenic v Sloveniji, Znanstvenoraziskovalni in\xc5\xa1titut Filozofske fakultete (ZIFF), Znanstvena zalo\xc5\xbeba Filozofske fakultete in Knjigarna Filozofske fakultete._NEWLINE_Glavna stavba Filozofske fakultete je na A\xc5\xa1ker\xc4\x8devi 2, Oddelek za arheologijo in Oddelek za etnologijo in kulturno antropologijo pa se nahajata na Zaveti\xc5\xa1ki 5 v Ljubljani.\n_START_SECTION_\nVizija in poslanstvo\n_START_PARAGRAPH_\nFilozofska fakulteta izobra\xc5\xbeuje \xc5\xa1tudente v strpne izobra\xc5\xbeence s kriti\xc4\x8dnim mi\xc5\xa1ljenjem na podro\xc4\x8dju humanistike in dru\xc5\xbeboslovja. Izobra\xc5\xbeuje tudi u\xc4\x8ditelje za vsa svoja podro\xc4\x8dja izobra\xc5\xbeevanje in raziskovanja. Posebej skrbi za krepitev ved nacionalnega pomena, ki soustvarjajo slovensko identiteto (npr. slovenski jezik in knji\xc5\xbeevnost). Goji znanstvenoraziskovalno delo, odpira nova znanstvena podro\xc4\x8dja in posebej neguje ter razvija interdisciplinarnost.\n_START_SECTION_\nZgodovina\n_START_PARAGRAPH_\nFakulteta je bila ustanovljena leta 1919. 31. avgusta istega leta pa je bilo s kraljevo odlo\xc4\x8dbo imenovanih prvih 18 profesorjev v zgodovini Filozofske fakultete. 3. decembra se je v novih prostorih univerze odvilo prvo predavanje. Predavatelj je bil profesor dr. Fran Ramov\xc5\xa1, med drugim tudi eden izmed prvih \xc5\xa1tirih profesorjev novoustanovljene fakultete, predavanje pa je potekalo v sloven\xc5\xa1\xc4\x8dini._NEWLINE_Filozofska fakulteta ima v slovenski zgodovini posebno mesto, saj je bila ob ustanovitvi ena izmed petih fakultet, ki so tvorile Univerzo v Ljubljani (pravna, filozofska, teolo\xc5\xa1ka, tehni\xc4\x8dna in nepopolna medicinska fakulteta)._NEWLINE_Fakulteta je leta 2009 praznovala 90-letnico obstoja, v tem \xc4\x8dasu je bilo ustanovljenih ve\xc4\x8d oddelkov, pove\xc4\x8dalo se je \xc5\xa1tevilo zaposlenih in \xc5\xa1tudentov\xc2\xa0 \xc2\xa0\xc2\xa0\n_START_SECTION_\nVodstvo fakultete\n_START_PARAGRAPH_\nFakultete ne vodi zgolj dekan, pri tem mu pomagajo tudi \xc5\xa1tirje prodekani profesorji in prodekan \xc5\xa1tudent ter strokovni sodelavci na fakulteti.\n_START_SECTION_\nOrgani fakultete\n_START_PARAGRAPH_\nFakulteta je sestavljena iz ve\xc4\x8d organov, pri \xc4\x8demer imavsak organ svojo funkcijo:_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0dekan fakultete_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0senat_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0upravni odbor_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0akademski zbor_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc5\xa1tudentski svet_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0predstavniki FF v komisijah Senata UL\n_START_SECTION_\n\xc5\xa0tudentski svet Filozofske fakultete (\xc5\xa0SFF)\n_START_PARAGRAPH_\n\xc5\xa0tudentski svet Filozofske fakultete (\xc5\xa0SFF) je najvi\xc5\xa1ji in edini predstavni\xc5\xa1ki organ \xc5\xa1tudentov na fakulteti. Je organ fakultete in je dolo\xc4\x8den z Zakonom o visokem \xc5\xa1olstvu, Statutom Univerze, Pravili Filozofske fakultete ter s Pravilnikom o delovanju \xc5\xa0SFF._NEWLINE_Na volitvah lahko za svetnika na Filozofski fakulteti kandidira vsak \xc5\xa1tudent Filozofske fakultete. Za kandidata lahko glasujejo vsi redno in izredno vpisani \xc5\xa1tudentje na posameznem oddelku. Volitve so vsako leto, in sicer drugi polni teden v novembru._NEWLINE_Ko so izvoljeni predstavniki \xc5\xa1tudentov (praviloma 22 \xc4\x8dlanov: po en predstavnik z vsakega oddelka in en podiplomski \xc5\xa1tudent), znotraj Sveta izvolijo vodstvo \xc5\xa0SFF (predsednika, dva podpredsednika in tajnika). Mandat svetnikov \xc5\xa0SFF traja 1 leto. Svetniki za svoje delo in sodelovanje na sejah \xc5\xa0SFF in ostalih organov FF ne prejemajo pla\xc4\x8dila. \xc5\xa0SFF razpravlja o vsem, kar zadeva pravice in dol\xc5\xbenosti \xc5\xa1tudentov, daje mnenje o kandidatih za dekana in voli \xc4\x8dlane delovnih teles in organov fakultete iz vrst \xc5\xa1tudentov. V imenu \xc5\xa1tudentov podaja mnenja o pedago\xc5\xa1ki usposobljenosti u\xc4\x8diteljev. Iz sredstev, ki jih pridobi za svoje delovanje s strani Ministrstva za izobra\xc5\xbeevanje znanost in \xc5\xa1port, sofinancira tudi raznovrstne dejavnosti, povezane s \xc5\xa1tudijem (ekskurzije, revije, predavanja ipd.). Delo \xc5\xa0SFF je javno, zato se lahko sej udele\xc5\xbeite vsi, ki vas to zanima._NEWLINE_Predsednik in podpredsednik zastopata pravice \xc5\xa1tudentov in \xc5\xa0SFF v \xc5\xa0SUL.\n_START_SECTION_\nZnanstvena zalo\xc5\xbeba Filozofske fakultete univerze v Ljubljani\n_START_PARAGRAPH_\nZalo\xc5\xbeba na leto izda pribli\xc5\xbeno sedemdeset naslovov raziskovalnih dose\xc5\xbekov raziskovalcev in pedago\xc5\xa1kih u\xc4\x8diteljev Filozofske fakultete, \xc5\xa1tudijsko literaturo ter strokovna dela, ki so zanimiva tudi za javnost, kar jo uvr\xc5\xa1\xc4\x8da med najve\xc4\x8dje znanstvene zalo\xc5\xbebe s podro\xc4\x8dja humanistike in dru\xc5\xbeboslovja v Srednji Evropi.\n_START_SECTION_\nKnjigarna Filozofske fakultete\xc2\xa0\n_START_PARAGRAPH_\nKnjigarna skrbi za celotno ponudbo publikacij Znanstvene zalo\xc5\xbebe FF, bogato drugo ponudbo humanisti\xc4\x8dne in dru\xc5\xbeboslovne podrukcije, v zadnjem \xc4\x8dasu pa postala tudi prostor kulturnih dogodkov, ustvarjalnih sre\xc4\x8danj, med njimi tradicionalna sre\xc4\x8devanj Besedne postaje.\xc2\xa0\n_START_SECTION_\nRaziskovalno delo\n_START_PARAGRAPH_\nZnanstvenoraziskovalni in\xc5\xa1titut Filozofske fakultete (ZIFF) je organizacijska enota, ki organizira in usklajuje znanstvenoraziskovalno delo na Fakulteti. _NEWLINE_In\xc5\xa1titut \xc5\xbee vrsto let povezuje 450 raziskovalcev in letno vodi okoli 100 projektov, s \xc4\x8dimer sodi med najve\xc4\x8dje raziskovalne organizacije v Sloveniji, ter najve\xc4\x8djo na podro\xc4\x8djih humanistike in dru\xc5\xbeboslovja. _NEWLINE_Njegovo delo je druga temeljna dejavnost Fakultete, ki se izvaja na oddelkih in raziskave In\xc5\xa1tituta so prepoznavne v slovenskem in mednarodnem prostoru, \xc5\xa1e posebej na podro\xc4\x8dju humanisti\xc4\x8dnih in dru\xc5\xbeboslovnih ved. _NEWLINE_Fakulteta izvaja temeljne raziskovalne projekte, ciljne raziskovalne projekte, podoktorske projekte, mednarodne raziskovalne in razvojne projekte in druge projekte.\n_START_SECTION_\n\xc5\xa0port\n_START_PARAGRAPH_\nNa Filozofski fakulteti ima \xc5\xa1port dolgo tradicijo saj se kot osrednja humanisti\xc4\x8dna ustanova fakulteta zaveda pomembnosti celostnega razvoja osebnosti in vrednot, ki jih nudi \xc5\xa1port. \xc5\xa0portno dejavnost koordinira Pedago\xc5\xa1ka enota za \xc5\xa1port.'